Jagongeluk-saak: ‘Dis wat daardie aand gebeur het’Stefan Hepburn. Foto: Mariné Lourens Stefan Hepburn (39), die man wat tereg staan op ŉ aanklag van moord nadat hy glo per ongeluk ŉ plaaswerker tydens ŉ jagtog doodgeskiet het, meen ŉ tragiese ongeluk word nou in ŉ politieke kwessie omskep. Hepburn het Maandag in die Modimolle-landdroshof verskyn waar hy om borgtog aansoek doen. Die hof het gehoor dat Hepburn se voormalige regsverteenwoordiger aan die saak onttrek het en dat hy dus vandag deur ŉ nuwe regspan verteenwoordig word. Maroela Media het vroeër berig Hepburn is Sondagaand 12 Februarie in hegtenis geneem nadat hy en sy vrou die vorige dag op ŉ plaas in die Tuinplaas-distrik buite Modimolle bosvarke gejag het toe die voorval gebeur het. Jan Railo (23), ŉ werker op een van die buurplase, is die aand in ŉ mielieland doodgeskiet. Die staat het Maandag aangevoer dat Hepburn op ŉ skedule 6-aanklag tereg moet staan aangesien die direkteur van openbare vervolging van mening is dat die saak as ŉ skedule 6- aanklag aangehoor moet word. Die verdediging het egter aangevoer dat die feite van die saak nie ŉ skedule 6- aanklag regverdig nie, maar eerder ŉ skedule 5. Die landdros het beslis dat die borgtogaansoek in terme van ŉ skedule 6-aanklag aangehoor sal word. Die hof het ook gehoor dat Hepburn die pa van vier minderjarige kinders en ŉ stiefkind is wat by hom en sy vrou in Pretoria woon. Hepburn het in ŉ verklaring aan die hof gesê hy is ŉ kabinetmaker van beroep en ŉ ervare jagter wat al verskeie wildsoorte, insluitend bosvarke en vlakvarke, gejag het. Hy het ook al in verskeie skietkompetisies presteer en het verskeie sertifikate met betrekking tot die kennis en hantering van vuurwapens voltooi. Hepburn se regsverteenwoordiger het Hepburn se verklaring aan die hof voorgelees waarin hy sy weergawe van die gebeure op 11 Februarie voorhou. Volgens Hepburn het hy en sy vrou die betrokke aand op ŉ plaas buite Modimolle gaan jag. Hepburn het gesê hy en sy vrou het in Desember ook twee weke op hierdie plaas deurgebring en het die plaas weer in Februarie besoek omdat die eienaar hulle glo gevra het om bosvarke, wat aansienlike skade op die plaas aanrig, te kom jag. Hepburn sê in die verklaring hy en sy vrou is omstreeks 17:30 na ŉ mielieland op die plaas waar hulle self die bewyse gesien het van die skade wat die bosvarke aan die land aanrig. Hy verduidelik dat hulle ook ŉ plek geïdentifiseer het waar die bosvarke deur ŉ draad in die land inkom en het dieper in die land ingestap en gaan sit om vir die bosvarke te wag. Volgens Hepburn het hy voorheen by verskillende geleenthede bosvarke gejag en is hy bekend met die tipiese geluid wat ŉ bosvark maak wanneer hy die mielies van die plant af stroop. Hy sê dit het donker geraak en hy het ŉ beweging in die mielieland gehoor en daardie tipiese geluid van die mielies wat gestroop word. Hepburn sê verder in sy verklaring hy het ŉ donker voorwerp in die land sien beweeg wat gelyk het soos ŉ groot bosvark wat in sy rigting kyk. Hy het op die donker voorwerp gemik en geskiet. “Ek was 100% seker dat ek op ŉ bosvark skiet. Die hoogte en vorm van die voorwerp het ooreengestem met dié van ŉ bosvark,” het Hepburn gesê. Hy sê nadat hy egter die skoot afgevuur het, het die voorwerp ŉ onbekende, vreemde geluid gemaak. “Die geluid het nie soos ŉ bosvark geklink nie, maar soos ŉ mens. Ek was onmiddellik oorstelp van skok en paniek,” het hy gesê. Hepburn se vrou het in die hof begin huil toe die deel van die verklaring voorgelees is. Volgens Hepburn was dit donker en het hy nie ŉ flitslig by hom gehad nie, juis omdat hy nie die bosvarke wou verjaag deur van ŉ flits gebruik te maak nie. Hepburn se vrou in die hof. Foto: Mariné Lourens Hy en sy vrou het die afstand van 1,5 km na hul bakkie teruggehardloop en na die plaashuis gehardloop om ŉ flitslig te kry en hulp te ontbied. Met hul terugkoms by die mielieland het hulle ŉ volwasse man in die land sien lê, geklee in ŉ swart T-hemp en ŉ blou oorpakbroek. “Ons het probeer om met hom te kommunikeer, maar dit het voorgekom asof hy reeds dood was.” Hepburn sê in die verklaring die polisie en ŉ ambulans is ontbied en die polisie was eerste op die toneel. Hy verduidelik dat hy saam met die polisie in die land gestap het om hulle te wys waar die man se liggaam was. “Die polisie het ŉ groot sak in die mielieland gevind wat vol mielies gepak was. Ek kon duidelik die vol sak in die land ŉ paar meter van die oorledene af sien lê,” het hy gesê. Hy het in sy verklaring beklemtoon dat hy nooit met opset bedoel het om enigiemand raak te skiet of dood te maak nie. “Ek vermoed dat die oorledene in ŉ sittende posisie was omdat hy besig was om mielies in die sak te plaas. Ek kon op geen redelike manier voorsien dat ŉ mens daardie tyd van die nag in ŉ sittende posisie in die mielieland sou wees nie.” Hepburn het gesê nadat die polisie ure lank op die toneel was en hy en sy vrou in die vroeë oggendure na die polisiestasie is om verklarings af te lê, het die polisie aan hom gesê hy kan maar terugkeer na Pretoria. Kort nadat die egpaar die Sondagoggend terug by hul huis in Pretoria aangekom het, het ŉ polisiebeampte gebel om te sê dat hulle moet terugkom Modimolle toe. “Ek het my regsverteenwoordiger geskakel en hy het my aangeraai om aan die polisie te sê dat ek Maandagoggend 08:00 by die polisiestasie sal aanmeld in die teenwoordigheid van my regsverteenwoordiger. Ek het toe met die polisie ooreengekom om Maandag by die polisiestasie aan te meld.” Hepburn sê talle polisievoertuie het omstreeks 20:30 die Sondagaand voor sy huis in Pretoria stilgehou en is hy ten aanskoue van sy vrou in hegtenis geneem. Hepburn het gesê hy glo nie dat die staat ŉ sterk saak teen hom het nie en is oortuig daarvan dat sy onskuld bewys sal word. Hy het gesê dit is nie in belang van geregtigheid om hom in polisieaanhouding te hou nie, aangesien hy geen bedreiging vir die publiek inhou nie en van opregte voorneme is om sy verhoor by te woon. Hy het ook gesê dat hy nie ŉ inkomste kan verdien indien hy in aanhouding is nie en dat hy ŉ inkomste nodig het om sy gesin te onderhou en om sy regsverteenwoordigers te betaal. Die saak sou na middagete hervat word.